1. Indledning

Den globale handel, der er en vigtig bidragyder til et konkurrencedygtigt og velstående EU, omfatter mere end 30 mio. job, der understøttes af EU's eksport til resten af verden. En globalt integreret økonomi er fortsat til gavn for både store og små eller mellemstore europæiske virksomheder, såvel som for europæiske borgere, arbejdstagere og forbrugere. Men den globale handel bør udformes og forvaltes proaktivt med henblik på at sikre, at den er retfærdig, viderefører værdier og er fast forankret i et regelbaseret system. Den Europæiske Union ønsker en handelspolitik, som er gennemsigtig og ansvarlig, som er til gavn for alle borgere, og som leverer moderne løsninger til virkeligheden i vor tids økonomi, som er præget af teknologiske forandringer. Som led i den debat, der i marts blev igangsat af hvidbogen om Europas fremtid, skitseredes i et oplæg, hvordan handelspolitikken sammen med EU's øvrige politikker kan bidrage til at styre globaliseringen og sikre, at fordelene ved handel fordeles retfærdigt i overensstemmelse med EU's principper om solidaritet og bæredygtighed. Det internationale miljø, hvori EU fører sin handelspolitik, ændrer sig til stadighed: antallet af klager over det regelbaserede multilaterale handelssystem er stigende, hvilket også kan indvarsle en genopblussen af protektionismen. Samtidig har mange handelsnationer, herunder både store og små aktører, på konkret vis demonstreret deres tilslutning til retfærdig og åben international handel.

Europa-Kommissionen arbejder på at sikre, at EU's handelspolitik udvikles med henblik på at opfylde Unionens overordnede økonomiske og politiske mål, herunder ved at øge sammenhængen mellem handelspolitik og EU's øvrige eksterne og interne politikker. F.eks. bidrager handelspolitikken til den integrerede politikudformning i 2030-dagsordenen for bæredygtig udvikling ved ikke kun at fokusere på økonomiske aspekter, men også på at fremme sociale og miljømæssige mål, og den bidrager til den europæiske dagsorden for migration og den europæiske dagsorden for sikkerhed. En solid og progressiv politisk dagsorden bør reagere på de muligheder og udfordringer, som Europa står overfor, samtidig med at EU's væsentlige interesser fremmes. I dag foreslår Kommissionen en pakke bestående af nye initiativer, der kan supplere og komplettere Unionens eksisterende meget intensive handelsdagsorden med henblik på at nå disse mål:

— For det første, et forslag til forordning om etablering af en ramme til undersøgelse af de direkte udenlandske investeringer, der kommer til EU, med henblik på at sikre, at udenlandske investeringer fortsat er en vigtig kilde til vækst i EU, samt til beskyttelse af EU's væsentlige interesser. Det lovgivningsmæssige forslag er ledsaget af en meddelelse fra Kommissionen, der detaljeret angiver de strategiske behov for en sådan undersøgelse.

— For det andet, henstillinger om indledning af forhandlinger om handelsaftaler med Australien og New Zealand. Disse aftaler skal bygge videre på den senere tids vellykkede forhandlinger med bl.a. Canada, Singapore, Vietnam og Japan og udvide alliancen af de parter, der har forpligtet sig til progressive regler for global handel.

— For det tredje, en henstilling om indledning af multilaterale forhandlinger om at etablere en multilateral domstol til bilæggelse af investeringstvister, en vigtig nyskabelse inden for global styring.

— For det fjerde har Kommissionen også besluttet fra nu af at offentliggøre sine henstillinger vedrørende forhandlingsdirektiver for handelsaftaler begyndende i dag med disse tre henstillinger. Det betyder, at samtidig med at de forelægges Rådet til forhandlinger og fremsendes til Europa-Parlamentet, sådan som det tidligere er sket, overføres de nu også automatisk til de nationale parlamenter og stilles til rådighed for offentligheden, og vil således give mulighed for en bred og inklusiv debat om den planlagte aftale fra starten.

— Endelig har Kommissionen også besluttet at oprette en gruppe, der skal yde rådgivning om EU's handelsaftaler, som led i sin understregning af en gennemsigtig og inklusiv handelspolitik.

Sammen med denne meddelelse offentliggør Kommissionen i dag også den første toårige rapport om gennemførelsen af sin handelspolitiske strategi, "Handel for alle" Rapporten skitserer de konkrete resultater og det igangværende arbejde i de to år siden strategiens vedtagelse og peger på de indhøstede erfaringer, der har været retningsgivende for udviklingen af EU's handelspolitik. Den vil blive suppleret med en rapport om gennemførelsen af frihandelsaftaler senere dette efterår, og Kommissionen inviterer alle interessenter til en debat om en fremadrettet handelspolitik baseret på de to rapporter og på denne meddelelse. Desuden vil Aid for Trade-strategien blive taget op til revision i år på basis af den nye europæiske konsensus om udvikling.

2. Opbyggelse af nye handelspartnerskaber med henblik på progressive regler for global handel

EU er forpligtet til åben handel forankret i det regelbaserede multilaterale handelssystem. Åbenhed over for strømme af varer, tjenesteydelser, personer og kapital har givet næring til EU's vækst og konkurrenceevne samt forbrugernes velfærd. Kombineret med høje standarder for miljøbeskyttelse, arbejdstagerrettigheder og forbruger- og social beskyttelse danner dette grundlaget for vores velstand og er den mest passende måde at få globaliseringen til at fungere på for alle europæere. Globalisering handler om mere end blot handel, og virkningerne heraf er kombineret med den teknologiske udvikling; men der er ingen tvivl om, at handelspolitik spiller en vigtig rolle med hensyn til styring af globaliseringen, når det gælder om at sikre, at dens økonomiske, sociale og miljømæssige virkninger er positive for personer og virksomheder i og uden for Europa.

EU søger partnere, der ønsker at samarbejde med henblik på at skabe åbne og progressive regler for realiteterne i det 21. århundrede og derved styrke den globale styring. EU's nylige aftaler med Canada, Singapore og Vietnam og den principielle enighed med Japan skaber ikke blot nye økonomiske muligheder for EU's virksomheder og borgere — de afspejler og fremmer også Unionens universelle værdier og bevarer regeringernes ret til at regulere i offentlighedens interesse.